Broj: 711-I-2119-M-400/22-02-17

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Nataše Koronc, vršiteljice dužnosti ravnatelja Županijske uprave za ceste Bjelovarsko-bilogorske županije (u daljnjem tekstu: ŽUC Bjelovarsko-bilogorske županije),** za davanjem mišljenja Povjerenstva,na 190. sjednici održanoj dana 14. listopada 2022., daje sljedeće

**MIŠLJENJE**

1. **Temeljem odredbe članka 7. točke d) ZSSI/21-a obveznica Nataša Koronc, vršiteljica dužnosti ravnateljice ŽUC-a Bjelovarsko-bilogorske županije, ne smije uz plaću za obnašanje navedene dužnosti primati regres, božićnicu, uskrsnicu, nagradu za radne rezultate i druge zabranjene dodatne naknade.**
2. **Ukoliko bi obveznica uz navedenu funkciju u ŽUC-u Bjelovarsko-bilogorske županije povremeno obavljala poslove voditeljice redovnog održavanja i zaštite županijskih i lokalnih cesta u trajanju do 8 – 10 sati tjedno te bi isto bilo navedeno u njezinu aneksu ugovora o radu, ne bi bilo u suprotnosti sa odredbama ZSSI/21-a da temeljem obavljanja ovih poslova ostvaruje primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je obveznica Nataša Koronc, vršiteljica dužnosti ravnatelja ŽUC-a Bjelovarsko-bilogorske županije. U knjigama ulazne pošte Povjerenstva zahtjev je zaprimljen 4. listopada 2022. pod poslovnim brojem 711-U-8139-M-400/22-01-3, povodom kojeg se vodi predmet broj M-400/22.

Člankom 3. stavkom 1. podstavkom 62. ZSSI/21-a propisano je da su ravnatelji županijskih uprava za ceste obveznici u smislu navedenog Zakona, stoga je Nataša Koronc, kao vršiteljica dužnosti ravnatelja ŽUC-a Bjelovarsko-bilogorske županijeobvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da se obraća vezano za očitovanje Povjerenstva Broj: 711-I-764-P-127/22-03-17 u kojem se obrazlaže koje primitke uz primanje plaće obveznici ne smiju primiti, jer bi to bilo suprotno odredbi članka 7. točke c) ZSSI/21-a.

Navodi da u ŽUC-a Bjelovarsko-bilogorske županije uz poslove vršiteljice dužnosti ravnateljice obavlja i poslove radnog mjesta voditeljice redovnog održavanja i zaštite županijskih i lokalnih cesta, slijedom čega traži mišljenje Povjerenstva ostvaruje li u tom slučaju pravo na božićnicu, uskrsnicu, regres za godišnji odmor, bonus za ostvarene radne rezultate, uplate u dobrovoljni mirovinski fond, dodatno zdravstveno osiguranje, životno osiguranje te druge uplate.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Dodatnom naknadom smatra se svaki primitak kojeg bi ostvario obveznik uz primanje plaće za obnašanje javne dužnosti, a nije ujedno stvarni trošak koji bi nastao povodom njezina obnašanja.

Stoga obveznica Nataša Koronc, vršiteljica dužnosti ravnateljice ŽUC-a Bjelovarsko-bilogorske županije ne može uz plaću za obnašanje navedene javne dužnosti primati božićnicu, uskrsnicu, regres za godišnji odmor, bonus za ostvaren radne rezultate, uplate u dobrovoljni mirovinski fond, dodatno zdravstveno osiguranje te životno osiguranje, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Međutim, u konkretnom slučaju obveznica uz navedene poslove obavlja i povremene poslove radnog mjesta voditeljice redovnog održavanja i zaštite županijskih i lokalnih cesta.

Ukoliko bi obveznica uz poslove vršiteljice dužnosti ravnatelja povremeno u istoj ustanovi 8 - 10 sati tjedno obavljala i poslove voditeljice koji nisu dio opisa poslova ravnatelja, te bi obavljanje tih drugih poslova bilo navedeno u aneksu ugovora o radu, ne bi bilo u suprotnosti s odredbama ZSSI/21-a da kao zaposlenica po toj osnovi primi dodatne naknade pod jednakim uvjetima kao i drugi zaposlenici ustanove ako je to predviđeno općim aktima ustanove ili kolektivnim ugovorom, jer u tom slučaju one ne bi bile primljene povodom obnašanja javne dužnosti ravnatelja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Nataša Koronc, elektroničkom dostavom
2. Objava na internetskoj stranici Povjerenstva
3. Pismohrana